ሰላምን ለማወክ የሚንቀሳቀሱ ቡድኖችን አጥብቀዉ እንደሚያወግዙ በአፋር ክልል የክልባቲ ራሱ ዞን የሃይማኖት አባቶችና ነዋሪዎች አስታወቁ
አዲስ አበባ፤ ነሐሴ 16/2005 (ዋኢማ) – በሃይማኖትን ሽፋን ሰላምን በማወክ ድብቅ የፖለቲካ አጀንዳቸዉን ለማስፈጸም የሚንቀሳቀሱ ቡድኖችን እንደሚያወግዙ በአፋር ክልል የክልባቲ ራሱ ዞን ነዋሪዎች አስታወቁ ። ከዞኑ የተለያዩ ወረዳዎች የተውጣጡ የሃይማኖት አባቶችና ተከታዮች በአብዓላ ከተማ ህዝባዊ ኮንፍረንስ አካሂደዋል ። የሀይማኖት አባቶቹና ተከታዮቻቸዉ በኮንፍረንሱ ላይ እንደገለፁት አክራሪ ሀይሎች የእስልምናን እምነት ተጨቁኗል እያሉ የሚያናፍሱት መሰረተ ቢስ ወሬ በማንም ዘንድ ተቀባይነት የለዉም ። የእስልምና ሃይማኖት ከደርግ ውድቀት በኋላ እንደሌሎች ሀይማኖቶች ህገ መንግስታዊ ዋስትናና እውቅና አገኝቶ የእምነቱ ተከታዮች ሃይማኖቱን በነጻነት እያራመዱ መሆናቸዉን አስታዉቀዋል ። ሃይማኖቱ በሚዘዉ መሰረት ሓጅ ለመሄድና የሸሪዓ ፍርድ ቤቶችን በግልፅ ማቋቋም የተቻለው ባለፉት ሀያ አመታት የተገኙ መብቶች በመቀም መሆኑን ተሰብሳቢዎቹ ገልፀዋል ። የዓፋር ክልል ሸሪዓ ፍርድ ቤት ምክትል ፕሬዝደንት ሓጂ ማዕሩፍ ዑትባን በዚህ ጊዜ እንደተናገሩት ሀይማኖቱን ሽፋን በማድረግና አሉባልታ በማናፈስ ህብረተሰቡን ለማደናገር የሚደረገዉ ጥረት ተቀባይነት የለውም ብለዋል። የአፋር ክልል ጤና ቢሮ ሀላፊ አቶ ዓሊ ሁሴን በበኩላቸው እንደተናገሩት ህብረተሰቡ ፀረ ሰላም ሀይሎች ከሚያደርጉት እንቅሰቃሴ ራሱን በመጠበቅ በህግ መንግስቱ የተቀመጡ የሀይማኖት ድንጋጌዎችን ተግባራዊ እንዲያደርግ ከክልል እስከ ቀበሌ ድረስ ህዝባዊ ኮንፍረንስ እየተካሄደ መሆኑን ገልፀዋል። እንደ ኢዜአ ዘገባ አክራሪ ሀይሎቹ የእስልምና ሃይማኖት ተረጋግጧል በማለት በሀይማኖት ሽፋን ብጥብጥ ለመፍጠር የሚያደርጉትን እንቅሰቅሴ ህብረተሰቡ በዉል ተገንዝቦ ከመንግስት ጎን በመሰለፍ የራሱን አስተዋጽኦ እንዲያደርግም ጥሪ አቅርበዋል ።